KIRJALLINEN KYSYMYS E-1959/99

esittäjä(t): Gerhard Hager (NI) komissiolle

(5. marraskuuta 1999)

Aihe: Phare

Tilintarkastustuomioistuin on huomauttanut erityiskertomuksessaan nro 3797 Phare-ohjelmaan liittyvistä sääntöjenvastaisuuksista. Seuraavilla komissiolle esitettävillä kysymyksillä on tarkoitus tiedustella, missä määrin komissio on ottanut huomioon tilintarkastustuomioistuimen kritiikin.

Miten hankkeen toisessa vaiheessa varmistettiin se, että projektinjohtoyksiköt eivät jakaisi sopimuksia useisiin osiin ja että hyväksyntäkynnys ei ylittyisi ja siten estäisi komissiota toteuttamasta täysin valvontatehtäväänsä?

Tilintarkastustuomioistuin kritisoi projektinjohtoyksikköjen suurta määrää, mikä esti synergian syntymisen. Mitä komissio on tehnyt rajoittaakseen yksikköjen perustamista ja milloin se ryhtyi konkreettisiin toimiin?

Onko komissio tietoinen, minkä arvoisia ovat ne sopimukset, joista sovittiin suoraan ilman vastaavaa tarjouskilpailua?

Onko komissio tietoinen, miten usein alkuperäisten hankkeiden kulut ylitettiin, millä määrällä ne ylitettiin ja mitä kustannuksia tästä on syntynyt EU:lle?

Miten suuret olivat Phare-ohjelman projektinjohtoyksikköjen kustannukset vuosina 19901996?

Kuinka paljon ohjelmakaudelle 19901996 varatuista Phare-varoista on käytetty?

Onko komissio jo selvittänyt, ketä tarkoitettiin ilmaisulla ohjelmien laatimisesta vastaavat venäläiset ja kuka on siten saanut projektinjohtoyksiköiden hankkeille myönnettyä tukea yhden miljoonan ecun edestä?

Chris Pattenin komission puolesta antama vastaus

(8. joulukuuta 1999)

Komissio on antanut ohjeet, joilla pyritään välttämään keinotekoista sopimusten jakamista pienempiin osiin. Lisäksi komission lähetystöt hyväksyvät etukäteen sopimukset lukuun ottamatta pienehköjä hankintasopimuksia, joita koskee jälkivalvonta. Komission lähetystöissä olevia valvontavalmiuksia on vahvistettu hajauttamalla siirtämällä virkoja päätoimipaikoista. Brysselissä oleva komissio hyväksyy yli viiden miljoonan euron sopimukset. Hankintoja ja hyväksymismenettelyjä koskevat säännöt on esitetty Phare-ohjelman hajautettua täytäntöönpanojärjestelmää koskevassa oppaassa, joka löytyy Internetistä osoitteesta http:/europa.eu.int//comm/dg1a/phare/implementation/dis/contents.htm.

Tilintarkastustuomioistuimen Phare-ohjelman hajautettua täytäntöönpanojärjestelmää koskevan erityiskertomuksen seurauksena komissio on hyväksynyt strategian Phare-ohjelman hallintoyksikköjen asteittaiseksi lakkauttamiseksi. Prosessi aloitettiin vuonna 1997, ja kumppanimaat saattavat sen päätökseen komission ja ehdokasmaiden välisen erityisen yhteisymmärryspöytäkirjan perusteella. Hallintoyksiköt lakkautetaan joko sulkemalla ne ohjelmien loputtua tai siirtämällä niiden hallinnoimat hankkeet ehdokasmaiden viranomaisille. Vuonna 1998 hyväksyttyjen maakohtaisten ohjelmien osalta tällaisia yksikköjä on 39 kaikki kymmenen ehdokasmaata mukaan lukien verrattuna tilintarkastustuomioistuimen erityiskertomuksessa mainittuun vuoden 1995 lopun kokonaislukuun 138, joka koski kuutta maata, joissa hajautettu järjestelmä oli otettu käyttöön.

Sopimusten, joista sovittiin suoraan ilman vastaavaa tarjouskilpailua, osuus ohjelman menoista oli 5,2 prosenttia vuonna 1996. Se putosi 2,2 prosenttiin vuosina 1997 ja 1998. Kyseessä olevat sopimukset tehtiin kaupallisten elinten kanssa, joiden osalta on olemassa palvelujen markkinat. Sopimusten, jotka tehtiin julkisen sektorin elinten tai kansainvälisten järjestöjen kanssa, osuus ohjelman menoista oli 35,5 prosenttia vuonna 1996. Tämä osuus pysyi muuttumattomana vuonna 1998. Kyseessä ovat sopimukset, joita on tehty Euroopan jälleenrakennus- ja kehityspankin, Maailmanpankin, Euroopan neuvoston tai Euroopan koulutussäätiön kaltaisten järjestöjen kanssa. Kansallisella tasolla sopimuksia on tehty asianomaisen julkishallinnon kanssa ehdokasmaiden auttamiseksi oikeus- ja sisäasioissa. Sopimuksia on myös tehty ehdokasmaiden yleisten järjestöjen, kansalaisjärjestöjen tai ministeriöiden kanssa. On selviä tapauksia, joissa ei ole olemassa palvelujen markkinoita eikä näin ollen perusteita tarjouskilpailulle.

Hankkeiden kustannukset on määrätty vahvistetuissa talousarvioissa, jotka on määritelty jokaisessa sopimuksessa. Jos hankkeen talousarviota on tarpeen lisätä ennalta arvaamattomista syistä, lisämäärärahoista päätetään vahvistettujen sääntöjen mukaisesti aina ennen ylimääräisiä kuluja. Phare-ohjelma ei kata hyväksytyn talousarvion ulkopuolisia kuluja.

Tilintarkastustuomioistuimen erityiskertomuksessa ei mainittu mitään hallintomenojen kokonaismääristä. Kuten komission vastauksessa tilintarkastustuomioistuimelle osoitetaan, olisi perusteetonta arvioida Phare-ohjelman hallintoyksiköiden hallintomenoja, koska kyseiset yksiköt tarjoavat myös teknistä apua hallinnollisen tuen lisäksi. Komissio on nyt vähentämässä kyseisten hallintoyksiköiden toimintakulujen rahoittamista osana edellä mainittua yksiköiden asteittaista lakkauttamista. Tämän strategian mukaisesti ehdokasmaiden odotetaan tavallisesti kattavan kaikki täytäntöönpanoelinten toimintakustannukset kolmen vuoden siirtymäkauden kuluttua.

Ajanjaksolla 19901996 Phare-ohjelman määrärahoja käytettiin 6 589 miljoonan euron nettomääräisten maksusitoumusten verran. Nettomääräisten sopimusten arvo oli 5 961 miljoonaa euroa ja maksujen 5 333 miljoonaa euroa.

Komissio ei ole tietoinen arvoisan parlamentin jäsenen viittaamasta, erityiskertomuksessa N:o 3/97 olevasta virkkeestä.